Allt að 30 óbreytir borgarar létu lífið í hryðjuverkaárás íslamskra öfgamanna á hótel í Mogadishu í Sómalíu.
Öryggissveitir hers og lögreglu yfirbuguðu og felldu í gærkvöld vígamennina sem tóku Hyatt-hótelið í miðborg Mogadishu, höfuðborg Sómalíu, herskildi í fyrradag, eftir um 30 klukkustunda umsátur og bardaga. Hótelið er rústir einar eftir að öryggissveitirnar létu sprengjum rigna á það í lok umsátursins. Hvorki hefur verið upplýst um fjölda árásarmanna né fallinna borgara. Í gær var staðfest að minnst 13 almennir borgarar hefðu fallið í árásinni en óstaðfestar fregnir herma að þeir hafi verið allt að 30 talsins. Yfirvöld boða fréttafund í dag, þar sem greina á nánar frá þessu. Hópur vígamanna úr röðum al-Shabaab-hryðjuverkasamtakanna réðst inn á Hyat-hótelið í miðborg Mogadishu undir kvöld á föstudag með sprengjur og byssur að vopni. Þeir sendu svo frá sér tilkynningu, þar sem þeir hótuðu því að skjóta alla sem þar væru. Þegar öryggissveitir réðust til atlögu nokkru síðar byrgðu árásarmennirnir sig inni í einum af sölum hótelsins og þar sem þeir reyndu að verjast þar til yfir lauk. al-Shabaab tengjast al-Kaída-hryðjuverkanetinu nánum böndum og hafa barist gegn sómölskum stjórnvöldum síðustu 15 ár.
